



МОТИВИ ЗА КОНКРЕТНАТА НЕОБХОДИМОСТ ОТ ПРИЕМАНЕ
НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 5 ЗА ОБЩИНСКАТА СОБСТВЕНОСТ



І. Причини, които налагат приемането на наредбата.
  Причините за изготвяне на проекта на Наредба за изменение и допълнение на Наредба № 5 за общинската собственост са постигане на съответствие с разпоредбите на Закона за общинската собственост, Закона за политическите партии и Закона за собствеността и ползването на земеделските земи.
В проекта са предвидени промени в Глава първа ОБЩИ РАЗПОРЕДБИ, Глава трета УПРАВЛЕНИЕ И ОТДАВАНЕ ПОД НАЕМ НА ИМОТИ - ПУБЛИЧНА ОБЩИНСКА СОБСТВЕНОСТ, Глава четвърта УПРАВЛЕНИЕ И ОТДАВАНЕ ПОД НАЕМ НА ИМОТИ - ЧАСТНА ОБЩИНСКА СОБСТВЕНОСТ, Глава пета УПРАВЛЕНИЕ И РАЗПОРЕЖДАНЕ СЪС ЗЕМИ ОТ ОБЩИНСКИЯ ПОЗЕМЛЕН ФОНД, Глава осма УСЛОВИЯ И РЕД ЗА ПРОВЕЖДАНЕ НА ПУБЛИЧНИ ТЪРГОВЕ  И ПУБЛИЧНО ОПОВЕСТЕНИ КОНКУРСИ, РАЗДЕЛ І ОБЩИ ПОЛОЖЕНИЯ, и Глава десета НАДЗОР, АКТУВАНЕ И ОПАЗВАНЕ НА ОБЩИНСКАТА СОБСТВЕНОСТ.
Съгласно чл. 9, ал. 1 от Закона за нормативните актове, разпоредбите на проекта са формулирани кратко, точно и ясно и с предложените промени в тях се цели пълно съответствие с нормативните актове от по-висока степен. 
Въведените промени с проекта касаят детайлно формулиране на следните хипотези: 
1. предоставяне на помещения за нуждите на общинските ръководства на синдикалните организации и на политическите партии, които имат парламентарна група или достатъчен брой народни представители да образуват такава, за осъществяване на тяхната дейност;
2.  правомощия на кмет на община, кметове на кметства и кметските наместници, при управление на имоти и вещи - общинска собственост;
3. прекратяване на наемни правоотношения и реда за това;
4.  процедурата по провеждането на търг или конкурс;
5. процедурата по съхраняване на актове за общинска собственост.
   Проектът на Наредба за изменение и допълнение на Наредба № 5 за общинската собственост, ведно с мотивите и частичната оценка на въздействието ще бъдат публикувани на официалния сайт на община Куклен и на Портала за обществени консултации за осигуряване на участие на всички заинтересовани лица, органи и неправителствени организации под формата на писмени становища, мнения и предложения, които могат да се направят на следните адреси: kmet@kuklen.org, в деловодството на Община Куклен, гр. Куклен, ул. „Александър Стамболийски” № 43, ет. 1, и на сайта на Портала за обществени консултации.

II.Цел на наредбата.
   Целта на проекта е уеднаквяване на разпоредбите на действащата наредба и приложимите закони-Закон за общинската собственост, Закона за политическите партии и Закона за собствеността и ползването на земеделските земи.
Проектът не съдържа мерки за противодействие на корупцията.
 
III. Финансови средства, необходими за прилагането на наредбата.
Проектът на Наредбата за изменение и допълнение на Наредба № 5 за общинската собственост няма да окаже въздействие върху бюджета на община Куклен, и няма да доведе до допълнителни финансови средства, като разход  за общинския бюджет, и съответно няма да възникнат допълнителни финансови тежести и за физически и юридически лица.

IV. Очаквани резултати.
   Очакваните резултати на проекта са постигане на съответствие и уеднаквяване със съществуващата законова уредба в сферата на общинската собственост.
 
V. Анализ за съответствие с правото на Европейския съюз.
   С проекта на Наредба за изменение и допълнение на Наредба № 5 за общинската собственост не се въвеждат изисквания, произтичащи от актове на Европейския съюз, поради което не се прилага справка за съответствие с правото на Европейския съюз.

